KIRJALLINEN KYSYMYS E-3847/02

esittäjä(t): Erik Meijer (GUE/NGL) komissiolle

(9. tammikuuta 2003)

Aihe: Rajat ylittävät ja pitkän matkan rautatieyhteydet käsittävän aikataulukirjan yleinen saatavuus koko Euroopassa vuoden 2003 marraskuusta alkaen

1. Onko komissio tietoinen siitä, että Euroopan rautateiden uusien aikataulujen tullessa voimaan 15. joulukuuta 2002 useat rautatieyhtiöt eivät olleet saaneet ajoissa valmiiksi kansainvälisten yhteyksien aikatauluopastaan tai olivat jopa luopuneet kokonaan kyseisen oppaan julkaisemisesta?

2. Onko komissio tietoinen myös siitä, että Saksan rautatieyhtiö DB, joka on julkaissut vuodesta 2001 lähtien kaikenkattavan Kursbuch Europa -oppaan yhteistyössä Thomas Cook Publishing -yhtiön vuodesta 1873 tuottaman ja aiemmin ainoastaan muutamina kuukausittaisina numeroina postimyynnin kautta tai matkakirjoihin erikoistuneista kirjakaupoista saatavissa olleen European Timetable -oppaan kanssa, ei ilmeisesti kykene kilpailija Connexin kanssa käymänsä oikeuskiistan vuoksi saamaan etukäteen tai välittömästi voimaanastumispäivän jälkeen myyntiin 15. joulukuuta 2002 lähtien voimassa olevaa kotimaan ja kansainvälisiä vuoroja koskevaa aikataulukirjaa?

3. Katsooko komissio, että kuluttajansuojan kannalta ja rautateiden kilpailuaseman lentoliikenteeseen nähden ylläpitämiseksi voidaan hyväksyä tilanne, jossa kansainvälisten junayhteyksien käyttäjät voivat yhä harvemmissa tapauksissa itse arvioida kaikkien aikojen, reittien, yhteyksien, odotusaikojen, läpiyön yhteyksien ja hintojen muodostamaa valikoimaa ennen kuin he tekevät yhtä tiettyä junayhteyttä koskevan valintansa, koska he ovat yhä enenevässä määrin riippuvaisia niistä rajallisista tiedoista, joita he onnistuvat saamaan asemien lipunmyynneistä, puhelimitse tai yhä monien ulottumattomissa olevan Internetin välityksellä, ja näin ollen niistä kenties ei-niin-edullisista ja huolellista valinnoista, joita muut tekevät heidän puolestaan?

4. Onko komissio valmis toimimaan yhdessä nykyisten ja tulevien jäsenvaltioiden rautatieyhtiöiden kanssa sen puolesta, että vähintään yhtä kuukautta ennen kuin 14. joulukuuta 2003 seuraavat uudet aikataulut tulevat voimaan koko Euroopassa on kaikilta EU:n tärkeimmiltä rautatieasemilta kaikkien matkustajien saatavilla aikataulukirja, josta ilmenevät tärkeimmät rajat ylittävät pitkän matkan yhteydet niihin liittyvine tai niihin sisältyvine lauttavuoroineen ja joka on verrattavissa siihen oppaaseen tai joka on samanarvoinen kuin se opas, jollaisen Saksan rautatieyhtiö DB laati aiemmin?

5. Aikooko komissio sisällyttää matkustajien oikeuksia koskevaan vuoden 2003 asetukseensa sakkosäännöksen, jota sovelletaan niihin rautatieyhtiöihin, jotka eivät julkista hyvissä ajoin aikataulujaan kansalaisille?

Loyola de Palacion komission puolesta antama vastaus

(26. helmikuuta 2003)

Komissio on tietoinen muutoksista, joita eurooppalaiset rautatieyhtiöt ovat ottaneet käyttöön kansainvälisissä rautatieliikenteen palveluissa 15. joulukuuta 2002 alkaen. Komissio on pahoillaan, että jotkin rautatieyhtiöt eivät ole kyenneet julkaisemaan kansainvälisten palveluiden aikataulujaan ajoissa, etenkin kun tämä on yksi tärkeimmistä keinoista tehdä niiden tarjoamia palveluita tunnetuiksi Euroopassa matkustaville. Komissio pelkää, ettei tämä laiminlyönti edistä yhteisen liikennepolitiikan yhden tavoitteen saavuttamista, joka on rautatieliikenteen osuuden säilyttäminen ja jopa henkilöliikenteen siirtyminen maanteiltä kiskoille.

Yhteentoimivuuden puitteissa tullaan laatimaan yhteentoimivuuden tekninen eritelmä (YTE eli kuvaus olennaisista vaatimuksista, jotka ovat tarpeen Euroopan laajuisen tavanomaisen rautatiejärjestelmän yhteentoimivuuden varmistamiseksi direktiivin 2001/16/EY(1) mukaisesti), joka koskee matkustajille tarkoitettuja telematiikan sovelluksia. Yhteentoimivuuden teknisen eritelmän on taattava rautateiden henkilöliikenteen palveluita koskevien tietojen vaihdon yhteentoimivuus, etenkin teknisen yhteensopivuuden osalta, ja sen pitäisi tukea sitä, että rautatieliikenteen palveluja koskeva tieto on helposti matkustajien saatavilla.

Komissio aikoo antaa ehdotuksen, joka koskee matkustajien oikeuksia ja velvollisuuksia kansainvälisissä rautatieliikenteen palveluissa. Tähän ehdotukseen sisällytetään säännöksiä kansainvälisiä rautatieliikenteen palveluja ja lippuja koskevan tiedon integroimisesta samoin kuin mahdollisuudesta

tarjota myyntiin lippuja matkoille, joiden toteuttamiseen osallistuu useita rautatieyhtiöitä (nk. integroidut liput). Tämänhetkinen tilanne rautateiden henkilöliikennemarkkinoilla ei vaadi sakkojen määräämistä rautatieyhtiöille, jotka eivät julkaise aikataulujaan hyvissä ajoin.

Komissio haluaa myös huomauttaa, että Kansainvälinen rautatieliitto (UIC) otti 3. joulukuuta 2002 käyttöön Merits-tietokannan (Multiple European Railway Integrated Timetable Storage). Tietokannan tarkoituksena on keskittää aikataulutiedot junista, jotka toimivat sekä kansallisessa että kansainvälisessä liikenteessä Euroopassa (noin 180 000 junaa 32 eurooppalaisesta rautatieyhtiöstä). UIC on myös alkanut kehittää Prifis-hanketta (Price and Fare Information System eli hinta- ja tariffitietojärjestelmä), jonka avulla potentiaaliset asiakkaat ja myyntihenkilökunta saavat kaiken matkan suunnittelussa ja lippujen myymisessä tarvitsemansa tiedon esimerkiksi aikataulujen yksityiskohdista, jokaisen tuotteen hinnoista, mukaan luettuina tariffit ja ehdot (myyntiä, matkaa ja myynninjälkeisiä palveluita koskevat), sekä istuma- ja makuupaikkojen saatavuudesta. Prifis-järjestelmän oletetaan toimivan vuoteen 2005 mennessä.

Lisäksi Euroopan rautatieyhteisö (CER) käynnisti hiljattain aloitteen kansainvälisissä rautatieliikenteen palveluissa tarjottavan palvelutason parantamiseksi. Siihen kuuluu esimerkiksi aikomus parantaa potentiaalisille asiakkaille annettavaa informaatiota integroitujen tieto- ja lippujärjestelmien avulla.

(1) Euroopan parlamentin ja neuvoston direktiivi 2001/16/EY, annettu 19. maaliskuuta 2001, Euroopan laajuisen tavanomaisen rautatiejärjestelmän yhteentoimivuudesta (EYVL L 110, 20.4.2001).